《六祖法坛》
明代·郭槃

宝刹郁嶙峋，停云万象新。何时布金地，重见雨花人。

钵小龙堪布，坛空鸽自驯。法界超尘累，名香结净因。

欲识空中趣，宁同物外身。三车何用演，万劫自回轮。

磬声云外落，僧语月边论。风幡如可悟，台镜本无尘。

作者简介：郭槃（?—一五九五），字乐周。南海人。棐弟。明世宗嘉靖四十年（一五六一）举人。授岳州府同知，寻改官延平，复移知桂阳州。明神宗万历二十三年劳瘁而卒。著有《明霞桂华稿》。清温汝能《粤东诗海》卷三○、清道光《广东通志》卷二七九有传。